COMUNICAT D’AIGÜES DE BARCELONA

Davant l’anunci oficial del Ministeri de Medi Ambient i Medi Rural i Marí d’encarregar a Aigües de Barcelona el lideratge de la unió temporal d’empreses (UTE) que haurà de construir la interconnexió entre el sistema del Consorci d’Aigües de Tarragona i el d’Aigües Ter Llobregat, la companyia manifesta el següent:

1. Aigües de Barcelona vol fer pública la seva satisfacció per poder contribuir, de manera directa i eficaç, a la solució del greu problema de sequera que pateix Catalunya, una de les més severes dels últims 100 anys. També manifesta el seu agraïment a les administracions que li han fet confiança perquè lideri aquest encàrrec, pel reconeixement professional que suposa als 141 anys de trajectòria de la companyia.

2. Aigües de Barcelona es compromet a posar tots els seus recursos humans i tècnics per complir amb els requisits de temps i qualitat que exigeix la infraestructura que se li ha encarregat.

3. Tal com ha fet des que estudia el projecte que finalment se li ha encarregat, Aigües de Barcelona treballarà amb la màxima col·laboració i complicitat amb el conjunt d’empreses compromeses perquè el projecte sigui un èxit.

4. En aquests moments, Aigües de Barcelona ja treballa amb tota la intensitat que requereix la situació. Els detalls de l’actuació, òbviament d’interès públic, seran exposats en els pròxims dies.

Barcelona, 8 de maig de 2008